“ดาวโจนส์” ร่วงหนัก 500 จุด หุ้นเทคโนฯ ถูกขายตามบิตคอยน์-จับตาผลประชุมเฟด
"ดาวโจนส์" ร่วงหนัก 500 จุด หุ้นเทคโนฯ ถูกขายตามบิตคอยน์-จับตาผลประชุมเฟด กังวลขึ้นดอกเบี้ย สกัดเงินเฟ้อ
"ดาวโจนส์" ร่วงหนัก 500 จุด หุ้นเทคโนฯ ถูกขายตามบิตคอยน์-จับตาผลประชุมเฟด กังวลขึ้นดอกเบี้ย สกัดเงินเฟ้อ
19 พ.ค. 2564

ดัชนีดาวโจนส์ดิ่งลงอย่างต่อเนื่องในวันนี้ทรุดตัวลงเกือบ 500 จุด ปรับตัวลงเป็นวันที่ 3 ขณะที่นักลงทุนกังวลว่าธนาคารกลางสหรัฐ (เฟด) อาจปรับขึ้นอัตราดอกเบี้ยเร็วกว่าคาดเพื่อสกัดเงินเฟ้อ
โดย ณ เวลา 22.00 น.ตามเวลาไทย ดัชนีเฉลี่ยอุตสาหกรรมดาวโจนส์อยู่ที่ 33,5779.47 จุด ลบ 481.19 จุด หรือ 1.41%
ทั้งนี้ หุ้นกลุ่มเทคโนโลยีถูกกดดัน หลังจากที่บิตคอยน์ทรุดหนักเกือบ 30% ใกล้หลุดระดับ 30,000 ดอลลาร์ในวันนี้ หลังจากที่รัฐบาลจีนสั่งห้ามไม่ให้สถาบันการเงินให้บริการใดๆ ที่เกี่ยวข้องกับธุรกรรมสกุลเงินคริปโต
ณ เวลา 20.09 น.ตามเวลาไทย บิตคอยน์ดิ่งลง 29.2% สู่ระดับ 30,600 ดอลลาร์ หรือราว 963,900 บาท ในการซื้อขายบนแพลตฟอร์ม Coinbase
ก่อนหน้านี้ บิตคอยน์เคยทะยานเหนือระดับ 64,400 ดอลลาร์ ทะลุ 2,000,000 บาท ทำสถิติสูงสุดเป็นประวัติการณ์ในกลางเดือนเม.ย. ขานรับ Coinbase Global Inc. ซึ่งเป็นแพลทฟอร์มซื้อขายสกุลเงินดิจิทัลใหญ่ที่สุดในสหรัฐ เข้าจดทะเบียนในตลาดหุ้น Nasdaq
ราคาหุ้นของบริษัทเทสลา ซึ่งมีรายงานว่าถือครองบิตคอยน์อยู่ถึง 2,500 ล้านดอลลาร์ ร่วงลง 4% ในการซื้อขายวันนี้
นักลงทุนจับตารายงานการประชุมนโยบายการเงินของเฟดประจำวันที่ 27-28 เม.ย. ซึ่งจะมีการเผยแพร่ในวันนี้ เพื่อหาสัญญาณบ่งชี้ทิศทางนโยบายอัตราดอกเบี้ยของเฟด หลังมีการเปิดเผยตัวเลขเงินเฟ้อที่พุ่งขึ้นเกินคาด
นอกจากนี้ นักลงทุนยังรอดูข้อมูลเศรษฐกิจของสหรัฐในสัปดาห์นี้ ได้แก่ จำนวนผู้ขอรับสวัสดิการว่างงานรายสัปดาห์, ดัชนีการผลิตเดือนพ.ค.จากเฟดฟิลาเดลเฟีย, ดัชนีผู้จัดการฝ่ายจัดซื้อ (PMI) ภาคการผลิตและภาคบริการขั้นต้นจากมาร์กิต และยอดขายบ้านมือสอง